PMIndiaData/PMIndiaSum huggingface dataset:
நியூ பாபூர் – நியூ குர்ஜா சரக்கு ரயில் வழித்தடம் மற்றும் கிழக்கத்திய  பிரத்யேக சரக்குப் போக்குவரத்துக் கட்டுப்பாட்டு மையத்தை பிரதமர் டிசம்பர் 29ஆம் தேதி தொடங்கி வைக்கிறார்

.நியூ பாபூர் – நியூ குர்ஜா வழித்தடத்தில் கிழக்கத்திய பிரத்யேக சரக்கு ரயில் போக்குவரத்தை (இடிஎப்சி) பிரதமர் திரு. நரேந்திர மோடி டிசம்பர் 29ஆம் தேதி காலை 11 மணிக்கு காணொலிக் காட்சி மூலம் தொடங்கி வைக்கிறார். இந்நிகழ்ச்சியின் போது, உத்தரப்பிரதேசம் பிரயாக்ராஜ்-இல், கிழக்கத்திய பிரத்யேக சரக்கு ரயில் போக்குவரத்துக் கட்டுப்பாட்டு மையத்தையும் (ஓசிசி) பிரதமர் தொடங்கி வைக்கிறார். உத்தரப்பிரதேச ஆளுநர் திருமதி.ஆனந்திபென் படேல், உத்தரப்பிரதேச முதல்வர் திரு யோகி ஆதித்யநாத் மற்றும் ரயில்வே அமைச்சர் திரு. பியூஷ் கோயல் ஆகியோரும் இந்நிகழ்ச்சியில் கலந்து கொள்கின்றனர். 351 கி.மீ நீளமுள்ள நியூ பாபூர் – நியூ குர்ஜா ரயில் போக்குவரத்து வழித்தடம் உத்தரப்பிரதேசத்தில் ரூ.5,750 கோடி செலவில் அமைக்கப்பட்டுள்ளது. இந்த வழித்தடம் உள்ளூர்த் தொழில்களான அலுமினியம் தொழிற்சாலைகள் ( கான்பூர் தேகத் மாவட்டத்தின் புக்ரயான் மண்டலம்), பால்வளத் துறை (அவுரையா மாவட்டம்), ஜவுளி உற்பத்தி (எடவா மாவட்டம்), கண்ணாடித் தொழிற்சாலைகள் (பிரோசாபாத் மாவட்டம்), பானைத் தயாரிப்புத் தொழில் ( புலந்சாகர் மாவட்டத்தின் குர்ஜா), பெருங்காய உற்பத்தி (ஹத்ரஸ் மாவட்டம்) மற்றும் பூட்டு மற்றும் உலோகப் பொருள் தொழிற்சாலைகள் (அலிகர் மாவட்டம்) போன்றவற்றுக்கு புதிய வாய்ப்புகளை ஏற்படுத்தும். மேலும், இந்த வழித்தடம், கான்பூர்- தில்லி இடையில் உள்ள முக்கிய வழித்தடத்தில் போக்குவரத்து நெரிசலைக் குறைக்கும். இந்திய ரயில்வே விரைவு ரயில்களை இயக்க வழிவகுக்கும். பிரயாக்ராஜில் அமைக்கப்படும் நவீன சரக்குப் போக்குவரத்துக் கட்டுப்பாட்டு மையம் (ஓசிசி), கிழக்கத்திய பிரத்யேக சரக்கு ரயில் போக்குவரத்தின் கட்டுப்பாட்டு மையமாகச் செயல்படும். இந்த ஓசிசி, உலகளவில் மிகப்பெரிய அமைப்புகளில் ஒன்று. மிக நவீன வடிவில் இது சிறப்பாக உருவாக்கப்பட்டுள்ளது. இந்தக் கட்டிடம் சுற்றுச்சூழலுக்கு ஏற்ற வகையில் ‘கிரிகா 4’ தரத்தில் ‘சுகம்யா பாரத் திட்டத்தின்’ விதிமுறைகளின் படி உருவாக்கப்பட்டுள்ளது. கிழக்கத்திய பிரத்யேக சரக்கு வழித்தடம் (இடிஎப்சி) பற்றி: இடிஎப்சி வழித்தடம் (1856 கி.மீ) லூதியானா (பஞ்சாப்) அருகில் உள்ள சானேவால் பகுதியிலிருந்து பஞ்சாப், ஹரியானா, உத்தரப்பிரதேசம், பீகார் மற்றும் ஜார்கண்ட் வழியாக மேற்குவங்கத்தின் டன்குனியில் முடிவடைகிறது. இதை இந்தியாவின் பிரத்யேக சரக்குப் போக்குவரத்துக் கார்பரேஷன் அமைத்து வருகிறது. சரக்கு ரயில் போக்குவரத்து வழித்தடம் அமைப்பதற்காகவே இந்த நிறுவனம் ஏற்படுத்தப்பட்டது. இந்த நிறுவனம் மேற்கத்திய பிரத்யேக சரக்கு ரயில் வழித்தடத்தையும் அமைத்து வருகிறது. இது உத்தரப் பிரதேசத்தில் தாத்ரியையும், மும்பை ஜவஹர்லால் நேரு துறைமுகத்தையும் இணைக்கிறது. இது உத்தரப்பிரதேசம், ஹரியானா, ராஜஸ்தான், குஜராத் மற்றும் மகாராஷ்டிராவை கடந்து செல்கிறது.
சவுதி தொழிலதிபர்களுடன் பிரதமர் சந்திப்பு

சவுதி அரேபியாவில் பிரதமர் திரு. நரேந்திர மோடி 30 தனியார் நிறுவனங்களின் சவுதி தலைமை செயல் அலுவலர்கள் மற்றும் இந்திய தொழிலதிபர்களை சந்தித்தார். இந்தியாவும் சவுதியும் நீண்டகால நண்பர்கள் என்பதை வலியுறுத்திய பிரதமர், பிரகாசமான எதிர்காலத்துக்காக அடுத்த அடியை எடுத்து வைக்க இந்தியாவும் சவுதியும் தயாராக இருப்பதாக பிரதமர் குறிப்பிட்டார். இந்தியா மற்றும் சவுதிக்கு இடையே இருக்கும் நெருக்கமான தொடர்புகளை குறிப்பிட்ட பிரதமர், அரசர் சல்மான் அவருக்கு ஒரு இந்திய ஆசிரியர் கல்வி கற்பித்தது குறித்து பேசியதை பிரதமர் சுட்டிக் காட்டினார். ஜனநாயகம், மக்கள் தொகை மற்றும் தேவை ஆகியவை நிறைந்த ஒரு பிரத்யேகமாக கலவையாக இந்தியா இருப்பதை குறிப்பிட்ட பிரதமர், கடந்த இரண்டு ஆண்டுகளில் வளர்ச்சி மற்றும் முன்னேற்றத்துக்காக பல்வேறு நடவடிக்கைகள் எடுக்கப்பட்டதை பிரதமர் குறிப்பிட்டார். மருத்துவ உபகரணங்கள் உற்பத்தியில் முதலீடுகள் செய்ய நல்ல வாய்ப்பு இருப்பதாக பிரதமர் குறிப்பிட்டார். உலகத்தோடு போட்டி போடக் கூடிய அளவுக்கு வளர்ந்துள்ள இந்திய சுகாதாரத் துறை, சுகாதார சுற்றுலா வளர்வதற்கு பல்வேறு வாய்ப்புகளை கொண்டுள்ளதாக குறிப்பிட்டார். பெரிய எண்ணிக்கையில் அரபு நாடுகளில் இருக்கும் இந்திய செவிலியர்கள் இதற்கு சான்று என்றார் பிரதமர். இறக்குமதி ஏற்றுமதி அல்லாமல் இரு நாடுகளுக்கிடையே உறவு வளர வேண்டும் என்று குறிப்பிட்ட பிரதமர், தொழில்நுட்ப பரிமாற்றம் மற்றும் கூட்டு முதலீடுகள் வளர வேண்டும் என்றார். பின் தேதியிட்ட வரி விதிப்பு இனி நிகழாது என்ற பிரதமர், நீண்ட காலத்துக்கான உறுதியான வரி விதிப்பு முறைகள் கையாளப்படும் என்றார். பெட்ரோலியம், புதுப்பிக்கத்தக்க எரிசக்தி, பாதுகாப்புத் துறை உற்பத்தி போன்ற துறைகளில் சவுதி முதலீடு செய்ய முடியும் என்றார். உரத்துறை, கிடங்குத் துறை, குளிர்பதனத் துறை, விவசாயம் போன்ற துறைகளில் சவுதி முதலீடு செய்வதால், நல்ல தரமான உணவுப் பொருட்கள் சவுதிக்கு கிடைக்கும். இதனால் இரு தரப்புக்கும் நல்ல பலன் கிடைக்கும் என்றார் பிரதமர். இந்தியா மற்றும் சவுதி, இணைய பாதுகாப்புத் துறையில் இணைந்து பணியாற்ற வேண்டும் என்றார் பிரதமர்.
போக்குவரத்து கல்வியில் ஒத்துழைப்பை மேம்படுத்துவதற்கு இந்திய – ரஷ்யக் கூட்டமைப்பு இடையே புரிந்துணர்வு ஒப்பந்தம் கையெழுத்தானதன் விவரம் மத்திய அமைச்சரவைக்கு தெரிவிக்கப்பட்டது

ரஷ்யாவுடன் 5.10.2018 அன்று கையெழுத்தான புரிந்துணர்வு ஒப்பந்தம் மற்றும் ஒத்துழைப்பு ஒப்பந்த விவரம் பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக்கு தெரிவிக்கப்பட்டது. போக்குவரத்து கல்வியில் ஒத்துழைப்பு மேம்பாட்டிற்காக ரஷ்யக் கூட்டமைப்பின் போக்குவரத்து அமைச்சகத்துடன் புரிந்துணர்வு ஒப்பந்தம். ரயில்வே துறையில் தொழில்நுட்ப ஒத்துழைப்புக்காக ரஷ்ய ரயில்வேயின் கூட்டு நிறுவனத்துடன் ஒத்துழைப்பு ஒப்பந்தம். ரயில்வே துறையில் ஏற்பட்டுள்ள அண்மைக்கால வளர்ச்சி மற்றும் ஞானத்தைப் பகிர்ந்து கொள்ளவும், கலந்துரையாடவும் இந்திய ரயில்வேக்கு இடமளிப்பவை இந்த ஒப்பந்தங்கள். தொழில்நுட்ப வல்லுனர்கள், அறிக்கைகள், தொழில்நுட்ப ஆவணங்கள் ஆகியவற்றை பரிமாறிக்கொள்ளவும் குறிப்பிட்ட தொழில்நுட்பம் குறித்த பயிற்சி கருத்தரங்குகள் மற்றும் பயிலரங்குகள் நடத்தவும், அறிவு பகிர்வுக்கான கலந்துரையாடல்களை மேற்கொள்ளவும் இந்த ஒப்பந்தங்கள் வகை செய்கின்றன.
ஶ்ரீ குரு கோவிந்த் சிங்கின் பர்காஷ் புரப் தினத்தையொட்டி மக்களுக்கு பிரதமர் வாழ்த்து

ஶ்ரீ குரு கோவிந்த் சிங்கின் பர்காஷ் புரப் தினத்தையொட்டி மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். இது தொடர்பாக பிரதமர் வெளியிட்டுள்ள டுவிட்டர் பதிவில் கூறியிருப்பதாவது; ‘’ ஶ்ரீ குரு கோவிந்த் சிங்கின் பர்காஷ் புரப் தினத்தையொட்டி வாழ்த்துக்கள். அவரது வாழ்க்கையும், போதனைகளும் லட்சக்கணக்கான மக்களுக்கு வலிமை அளித்தது. அவரது 350-வது பர்காஷ் புரப் விழாவைக் கொண்டாடும் வாய்ப்பு நமது அரசுக்கு கிடைத்தது பற்றி நான் எப்போதும் நினைவில் கொண்டுள்ளேன். அப்போது, எனது பாட்னா பயணத்தின் சில காட்சிகளை இங்கு பகிர்ந்துள்ளேன். https://t.co/1ANjFXI1UA"
காபூலில் நடந்த தீவிரவாத தாக்குதலுக்கு பிரதமர் கண்டனம்; தாக்குதலில் உயிர் இழந்தவர்களுக்கு அஞ்சலி

காபூலில் நடத்தப்பட்ட தீவிரவாத தாக்குதலுக்கு பிரதமர் திரு. நரேந்திர மோடி கண்டனம் தெரிவித்துள்ளார். மேலும், இந்த தாக்குதலில் உயிர் இழந்த அப்பாவி மக்களுக்கு தனது அஞ்சலியை தெரிவித்துள்ளார். “தீவிரவாத தாக்குதலுக்கு எதிராக கடும் கண்டனத்தை பதிவுசெய்து, இதில் உயிர் இழந்த அப்பாவி மக்களுக்கு எனது அஞ்சலியை தெரிவித்துக்கொள்கிறேன். தீவிரவாதத்திற்கு எதிரான ஆப்கானிஸ்தான் நாட்டின் போராட்டத்திற்கு இந்தியா துணை நிற்கும்”, என்று பிரதமர் குறிப்பிட்டுள்ளார்.
குஜராத்தின் நவ்சாரியில் ஏற்பட்ட சாலை விபத்தில் உயிரிழந்தவர்களின் குடும்பத்தினருக்கு பிரதமர் இரங்கல்

குஜராத்தின் நவ்சாரியில் சாலை விபத்தில் உயிரிழந்தவர்களுக்கு பிரதமர் திரு. நரேந்திர மோடி ஆழ்ந்த இரங்கல் தெரிவித்துள்ளார். இந்த சாலை விபத்தில் உயிரிழந்தவர்களுக்கு பிரதமரின் தேசிய நிவாரண நிதியில் இருந்து (பிஎம்என்ஆர்எஃப்) கருணைத் தொகை வழங்கப்படும் என்றும் பிரதமர் அறிவித்துள்ளார். இது தொடர்பாக பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது: "நவ்சாரியில் சாலை விபத்தினால் ஏற்பட்ட உயிரிழப்புகளால் வேதனை அடைந்தேன். உயிரிழந்தவர்களின் குடும்பத்தினருடன் எனது எண்ணங்கள் உள்ளன. காயமடைந்தவர்கள் விரைவில் குணமடைவார்கள் என்று நம்புகிறேன். இந்த விபத்தில் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியில் இருந்து தலா ரூ. 2 லட்சம் நிவாரணமாக வழங்கப்படும். காயமடைந்தவர்களுக்கு தலா ரூ. 50,000 ரூபாய் வழங்கப்படும்: பிரதமர் நரேந்திர மோடி" இவ்வாறு பிரதமர் அலுவலகம் வெளியிட்டுள்ள ட்விட்டர் பதிவில் தெரிவிக்கப்பட்டுள்ளது.
இந்துஸ்தான் கிருமிநாசினி நிறுவனத்தின் கடன் தொகைக்காக காலியிடத்தை விற்பனை செய்ய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்துஸ்தான் கிருமிநாசினி நிறுவனத்தின் (HAL) கடன் தொகைக்காக மகாராஷ்டிர மாநிலத்தின் புனேவில் பிம்பிரி பகுதியில் உள்ள நிறுவனத்தின் கூடுதலான மற்றும் காலியிடத்தின் ஒரு பகுதியை விற்பனை செய்ய ஒப்புதல் அளிக்கப்பட்டது. இந்தத் திட்டத்தின்படி: 1. இந்துஸ்தான் கிருமிநாசினி நிறுவனத்தின் கடன் மற்றும் செலுத்த வேண்டிய நிலுவைத் தொகை தள்ளுபடி போக மீதமுள்ள ரூ.821.17 கோடி கடனை அடைக்க, நிறுவனத்தின் கூடுதலான மற்றும் காலியிடமான 87.70 ஏக்கர நிலம் விற்கப்படும் (உண்மையில் விற்பனை செய்யப்படும் இடப்பகுதி, தொழில் நிறுவனங்கள் மற்றும் நிதி மறுகட்டுமான வாரியத்தின் (BIFR) விதிகளின்படி, பெறப்படும் ஏலத் தொகையின் அடிப்படையில் முடிவுசெய்யப்படும்). இதற்கான வெளிப்படையான போட்டி ஏலத்தில் மத்திய/மாநில அரசு துறைகள், அரசு அமைப்புகள், மத்திய/மாநில அரசுகளின் பொதுத்துறை நிறுவனங்கள், தன்னாட்சி அமைப்புகள், ஊரக வளர்ச்சி அமைப்புகள் ஆகியவை பங்கேற்கலாம். 2. இந்திய அரசின் கடன் மற்றும் வட்டி ஆகியவை சேர்த்து ரூ.307.23 கோடியும் (கடன் அளவு ரூ.186.96 கோடி மற்றும் 30.9.2017 வரையான காலத்துக்கு வட்டித் தொகை சுமார் ரூ.120.27 கோடி), பல்வேறு நிலுவைத் தொகைகள் ரூ.128.68 கோடியும் தள்ளுபடி செய்யப்படும். 3. கூலி, சம்பளம் மற்றும் உடனடித் தேவையான முக்கியச் செலவுக்காக உடனடி கடனாக ரூ.100 கோடி வழங்கப்படும். இந்துஸ்தான் கிருமிநாசினி நிறுவனத்தின் நிலத்தை விற்பனை செய்வதன் மூலம், மத்திய அரசுக்கு கடன் திருப்பி அளிக்கப்படும். இந்த ஒப்புதல் மூலம், நிறுவனத்தின் சொத்துக்களை உயர்ந்தபட்ச அளவில் அரசு பயன்படுத்திக் கொள்ள முடியும். மேலும், நிறுவனத்தின் 1. மறுவாழ்வு 2. விற்பனை (அல்லது) 3. மூடுவது குறித்து மத்திய அரசு முடிவுகளை எடுக்கும். இந்தத் திட்டம்/பரிந்துரையை செயல்படுத்தும்போது, இந்துஸ்தான் கிருமிநாசினி நிறுவனம் கடன் இல்லாத நிலையை எட்டும். வரவு செலவு கணக்குகள் சீரமைக்கப்படும். இதையடுத்து, அமைச்சகங்களின் குழுவின் பரிந்துரையை அமல்படுத்த வழிவகை ஏற்படும். மகாராஷ்டிர மாநிலத்தின் புனே நகரில் உள்ள பிம்பிரி பகுதியில் உள்ள இந்துஸ்தான் கிருமிநாசினி நிறுவனத்தின் நிலத்தை விற்பதன்மூலம், மோசமான நிலையில் உள்ள தொழிலாளர்களின் பாதிப்புகள் குறையும். கடன் தொகை சரிக்கட்டப்பட்டு, வரவு செலவு கணக்கு சீராகும்போது, அமைச்சகங்களின் குழு அளித்துள்ள பரிந்துரைகளை செயல்படுத்த வழி ஏற்படும்.
ஐநா தலைமைச் செயலகத்தில் மகாத்மா காந்தியின் சிலையைக் காண்பது ஒவ்வொரு இந்தியருக்கும் பெருமை அளிக்கிறது: பிரதமர்

ஐநா தலைமைச் செயலகத்தில் மகாத்மா காந்தியின் சிலையைக் காண்பது ஒவ்வொரு இந்தியருக்கும் பெருமை அளிக்கிறது என்று பிரதமர் திரு நரேந்திர மோடி கூறியுள்ளார். இது குறித்து ஐநா பொதுச் செயலாளர் திரு ஆண்டனியோ குட்ரஸ் வெளியிட்டிருந்த ட்விட்டர் பதிவுக்கு பதில் அளித்து பிரதமர் கூறியிருப்பதாவது; “ஐநா தலைமைச் செயலகத்தில் மகாத்மா காந்தியின் மார்பளவுச் சிலையைக் காண்பது ஒவ்வொரு இந்தியருக்கும் பெருமை அளிக்கிறது. காந்தியின் சிந்தனைகளும், கொள்கைகளும் நமது பூமியை மேலும் முன்னேற்றமடையவும் நீடித்த வளர்ச்சியை அடையவும் செய்யட்டும்”
ராணுவக் கண்காட்சி 2018-ஐ சென்னையில் ஏப்ரல் 12 அன்று பிரதமர் தொடங்கிவைக்கிறார்

பிரதமர் திரு நரேந்திர மோடி, ஏப்ரல் 12 அன்று தமிழகத்திற்கு வருகை தருகிறார். சென்னையை அடுத்த காஞ்சிபுரம் மாவட்டத்திற்குட்பட்ட திருவிடந்தையில் நடைபெறும் 10-வது ராணுவக் கண்காட்சியான, டிஃபெக்ஸ்போ-2018-ஐ பிரதமர் தொடங்கிவைக்கிறார். பாதுகாப்புச் சாதனங்கள் மற்றும் கருவிகள் ஏற்றுமதியில் இந்தியாவின் வலிமையைப் பறைசாற்றும் விதமாக, இந்த ஆண்டு ராணுவக் கண்காட்சி, “இந்தியா: வேகமாக வளர்ந்துவரும் பாதுகாப்புத் தளவாட உற்பத்திக் கேந்திரம்” என்பதை மையக்கருத்தாகக் கொண்டு நடத்தப்படுகிறது. 150 சர்வதேச நிறுவனங்கள் உட்பட 670-க்கும் மேற்பட்ட அமைப்புகள் இந்த ராணுவக் கண்காட்சியில் பங்கேற்கின்றன. இம்முறை, குறு, சிறு, நடுத்தரத் தொழில் துறையினருக்கு நியாயமான பிரதிநிதித்துவம் கிடைக்கும் வகையில் 15 சதவீதம் ஒதுக்கீடு செய்யப்பட்டுள்ளது. இந்திய நிறுவனங்களைப் பொறுத்தவரை, டாடா, எல்&டி, கல்யாணி, பாரத் ஃபோர்ஜ், மஹிந்திரா, எம்.கே.யு., பாதுகாப்பு ஆராய்ச்சி மற்றும் மேம்பாட்டு நிறுவனம், ஹிந்துஸ்தான் ஏரோநாட்டிக்ஸ் நிறுவனம், பாரத் மின்னணு நிறுவனம், பி.டி.எல்., பி.இ.எம்.எல், எம்.பி.எல், ஜி.ஆர்.எஸ்.சி, ஜி.எஸ்.எல், ஹெச்.எஸ்.எல், மிதானி மற்றும் படைக்கலத் தொழிற்சாலைகள் உள்ளிட்ட பல்வேறு நிறுவனங்கள் இக்கண்காட்சியில் பங்கேற்கின்றன. சர்வதேச நிறுவனங்களைப் பொறுத்தவரை, லாக்ஹீட் மார்ட்டின், போயிங் (அமெரிக்கா), சாப் (ஸ்வீடன்), ஏர்பஸ், ரஃபேல் (பிரான்ஸ்), ரோஸன்போரோன் ஏற்றுமதி நிறுவனம், யுனைடெட் ஷிப் பில்டிங் (ரஷ்யா) பி.ஏ.இ. சிஸ்டம்ஸ் (இங்கிலாந்து), சிபாத் (இஸ்ரேல்), வர்த்சிலா (ஃபின்லாந்து), ரோடே மற்றும் ஸ்வார்ஸ் (ஜெர்மனி) உள்ளிட்ட நிறுவனங்கள் ராணுவக் கண்காட்சி 2018-ல் பங்கேற்கின்றன. இதுதவிர, சென்னை அடையாறில் உள்ள புற்றுநோய் மருத்துவமனையையும் பிரதமர் பார்வையிடுகிறார். அங்கு வைரவிழா நினைவுக் கட்டடமான, வலி நிவாரணக் கவனிப்பு மையம் (மகாவீர் ஆஷ்ரே) ஸ்ரீபெரும்புதூர் பெயர்ப் பலகையைத் திறந்துவைக்கும் பிரதமர், அடையாறு புற்றுநோய் மருத்துவமனையின் பகல்நேரப் பராமரிப்பு மையம் மற்றும் செவிலியர் விடுதியையும் பிரதமர் திறந்துவைக்கிறார்.
நேபாள பிரதமருடன் பிரதமர் மோடி உரையாடல் – பீகார் இளைஞர் கொல்லப்பட்டதற்கு கண்டனம்

நேபாள காவல் துறையினர் நடத்திய துப்பாக்கி சூட்டில் பீகார் இளைஞர் துரதிஷ்டவசமாக உயிர் இழந்ததிற்கு பிரதமர் திரு. நரேந்திர மோடி அதிர்ச்சியையும் கண்டனத்தையும் தெரிவித்துள்ளார். பிரதமர் மோடி நேபாள பிரதமர் திரு. கே.பி. ஒளியுடன் உரையாடினார். இந்த சம்பவம் குறித்த தனது கவலையை தெரிவித்த பிரதமர் இது குறித்து மற்ற தகவல்களை தருமாறு கேட்டுக்கொண்டார். இந்தியா தரப்பிலிருந்து தரப்படும் எரிபொருள் மற்றும் அத்தியாவசிய பொருட்கள் எந்த தடையும் இன்றி வழங்கப்படும் என்று பிரதமர் உறுதி அளித்தார். இந்த நெருக்கடிக்கு விரைவில் பயனுள்ள தீர்வினை கொண்டுவர தேவையான நடவடிக்கைகளை நேபாள தலைவர்கள் மேற்கொள்ள வேண்டும் என்று பிரதமர் வலியுறுத்தினார். •••••
ஜாலியன் வாலாபாக் படுகொலை சம்பவத்தில் உயிர்நீத்தவர்களுக்கு பிரதமர் அஞ்சலி

ஜாலியன் வாலாபாக் படுகொலை சம்பவத்தில் உயிர் நீத்தவர்களுக்கு பிரதமர் திரு. நரேந்திர மோடி அஞ்சலி செலுத்தினார். ‘’ஜாலியன் வாலாபாக்கில் இதே நாளில் ஈவு இரக்கமற்ற முறையில் கொல்லப்பட்டு உயிர்நீத்த தியாகிகளுக்கு நான் தலை வணங்குகிறேன். அவர்களது துணிச்சலையும், தியாகத்தையும் நாம் ஒருபோதும் மறக்க முடியாது. அவர்களின் தீரம் வரும் பல ஆண்டு காலத்திற்கும் இந்தியர்களை ஊக்குவிக்கும்‘’, என்று பிரதமர் கூறியுள்ளார்.
பயன்பாட்டு அறிவியல் மற்றும் தொழில்துறை தொழில்நுட்பம் ஆகிய துறைகளில் இந்தியா மற்றும் தென் கொரியா இடையே உள்ள கூட்டுறவை மேம்படுத்தும் புரிந்துணர்வு ஒப்பந்தத்திற்கு அமைச்சரவை ஒப்புதல்

பயன்பாட்டு அறிவியல் மற்றும் தொழில்துறை தொழில்நுட்பம் ஆகிய துறைகளில் இந்தியா மற்றும் தென் கொரியா இடையே உள்ள கூட்டுறவை மேம்படுத்தும் புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. தென் கொரியா அதிபர் இந்தியாவிற்கு பயணம் மேற்கொண்ட போது ஜூலை 9, 2018 அன்று இந்த புரிந்துணர்வு ஒப்பந்தம் புது தில்லியில் கையழுத்திடப்பட்டது. நிலையான வளர்ச்சி மற்றும் வாழ்க்கை தரத்தை மேம்படுத்துவதை ஊக்குவிப்பதற்காக பயன்பாட்டு அறிவியல் மற்றும் தொழித்துறை தொழிநுட்பம் ஆகிய துறைகளில் உள்ள இருத்தரப்பு உறவை மேம்படுத்துவதே இந்த புரிந்துணர்வு ஒப்பந்தத்தின் முக்கிய நோக்கமாகும்.
பிரதமர் திரு நரேந்திர மோடி, ரஷ்ய அதிபர்  திரு விளாடிமிர் புதினுடன் தொலைபேசியில்  பேச்சு நடத்தியுள்ளார்

பிரதமர் திரு நரேந்திர மோடி, ரஷ்ய அதிபர் திரு விளாடிமிர் புதினுடன் இன்று தொலைபேசி வாயிலாக பேச்சுவார்த்தை நடத்தியுள்ளார். டிசம்பர் 2021-ல் அதிபர் புதின் இந்தியா வந்தபோது மேற்கொள்ளப்பட்ட முடிவுகள் நிறைவேற்றப்படுவது குறித்து இரு தலைவர்களும் ஆய்வு செய்தனர். குறிப்பாக, வேளாண் பொருட்கள், உரம் மற்றும் மருந்து பொருட்கள் தொடர்பான இருதரப்பு வர்த்தகத்தை எந்தளவு மேலும் ஊக்குவிப்பது என்பது குறித்து கருத்து பரிமாறிக்கொண்டனர். சர்வதேச எரிசக்தி மற்றும் உணவுசந்தைகளின் நிலைமை உள்ளிட்ட பல்வேறு சர்வதேச விவகாரங்கள் குறித்தும் இருதலைவர்களும் விவாதித்தனர். உக்ரைனின் தற்போதைய நிலவரம் பற்றி பேசுகையில், இப்பிரச்சனைக்கு பேச்சுவார்த்தை மற்றும் ராஜதந்திர ரீதியில் தீர்வு காண வேண்டும் என்ற இந்தியாவின் நீண்டகால நிலைப்பாட்டை பிரதமர் வலியுறுத்தினார். பல்வேறு சர்வதேச மற்றும் இருதரப்பு விவகாரங்கள் குறித்து இது போன்று அடிக்கடி பேச்சுவார்த்தை நடத்தவும் இருதலைவர்களும் ஒப்புக்கொண்டனர்.
யுனெஸ்கோவின் மதிப்புமிகு கலாச்சார பாரம்பரியப் பட்டியலில் கொல்கத்தாவின் துர்காபூஜை சேர்க்கப்பட்டுள்ளது குறித்து பிரதமர் மகிழ்ச்சி

யுனெஸ்கோவின் மதிப்புமிகு கலாச்சார பாரம்பரியப் பட்டியலில் கொல்கத்தாவின் துர்காபூஜை சேர்க்கப்பட்டுள்ளது குறித்து பிரதமர் திரு நரேந்திர மோடி மகிழ்ச்சித் தெரிவித்துள்ளார். இது குறித்து யுனெஸ்கோவின் சுட்டுரையில் பதில் அளித்துள்ள பிரதமர் மோடி கூறியிருப்பதாவது; ஒவ்வொரு இந்தியருக்கும் மகத்தான பெருமைக்கும், மகிழ்ச்சிக்கும் உரியதாகும்" ! நமது பாரம்பரியம் மற்றும் நெறிமுறைகளை துர்கா பூஜை எடுத்துரைக்கிறது மற்றும் கொல்கத்தாவின் துர்கா பூஜை அனைவரும் பெற வேண்டிய ஒரு அனுபவம் எனக் குறிப்பிட்டுள்ளார். —–
கிளாஸ்கோவில் நடைபெற்ற சிஓபி26 உச்சி மாநாட்டில் ‘செயல் ஒற்றுமை-முக்கியமான தசாப்தம்’ என்ற தலைப்பில் பிரதமர் உரையாற்றினார்.

மேன்மையாளர்களே, நண்பர் போரிஸ் அவர்களே, ஏற்றுக்கொள்ளுதல் பற்றிய முக்கியமான பிரச்சனையில் எனது கருத்துக்களை முன்வைக்க எனக்கு வாய்ப்பளித்ததற்கு நன்றி! உலகளாவிய காலநிலை மாற்றம் குறித்த விவாதத்தில் வெப்பமயமாதல் தடுப்பு போன்ற முக்கியத்துவத்தை வளர்ந்த நாடுகள் ஏற்றுக்கொள்ளவில்லை. பருவநிலை மாற்றத்தால் அதிகம் பாதிக்கப்படும் வளரும் நாடுகளுக்கு இது அநீதியாகும். இந்தியா உட்பட பெரும்பாலான வளரும் நாடுகளில் உள்ள விவசாயிகளுக்குக் காலநிலை மாற்றம் ஒரு பெரிய சவாலாக உள்ளது – சாகுபடி முறை மாறுவது, பருவ மழை பொய்த்துப் போதல், அதிக மழை மற்றும் வெள்ளம் அல்லது அடிக்கடி ஏற்படும் புயல்களால் பயிர்கள் சேதம் ஆகியவற்றை சந்திக்கின்றனர். குடிநீர் ஆதாரங்கள் முதல் மலிவு விலை வீடுகள் வரை அனைத்தும் காலநிலை மாற்றத்திற்கு எதிராக மீள்தன்மை கொண்டதாக மாற்றப்பட வேண்டும். மேன்மையாளர்களே, இந்தச் சூழலில் எனக்கு மூன்று கருத்துக்கள் உள்ளன. முதலில், நமது வளர்ச்சிக் கொள்கைகள் மற்றும் திட்டங்களில் ஏற்றுக்கொள்ளுதலை முக்கியப் பகுதியாக மாற்ற வேண்டும். 'நல் சே ஜல்'- அனைவருக்கும் குழாய் நீர், 'ஸ்வச் பாரத்'- தூய்மை இந்தியா மற்றும் 'உஜ்வாலா'- இந்தியாவில் உள்ள அனைவருக்கும் சமையல் எரிவாயு போன்ற திட்டங்கள், எமது ஏழைக் குடிமக்களுக்கு நன்மைகளை வழங்குவதோடு மட்டுமல்லாமல், அவர்களின் வாழ்க்கைத் தரத்தையும் மேம்படுத்தியுள்ளன. இரண்டாவதாக, பல பாரம்பரிய சமூகங்கள் இயற்கையுடன் இணக்கமாக வாழ்வதற்குப் போதுமான அறிவைக் கொண்டுள்ளன. நமது ஏற்றுக்கொள்ளல் கொள்கைகளில் இந்தப் பாரம்பரிய நடைமுறைகளுக்கு உரிய முக்கியத்துவம் கொடுக்கப்பட வேண்டும். இந்த அறிவு ஓட்டம் புதிய தலைமுறைக்குக் கடத்தப்படும் வகையில் பள்ளிப் பாடத்திட்டத்திலும் சேர்க்கப்பட வேண்டும். உள்ளூர் நிலைமைகளுக்கு இணங்க வாழ்க்கை முறைகளைப் பாதுகாப்பதும் ஏற்றுக்கொள்ளலின் முக்கிய தூணாக இருக்கலாம். மூன்றாவதாக, ஏற்றுக்கொள்ளல் முறைகள் உள்ளூர் நடைமுறையாக இருக்கலாம், ஆனால் பின்தங்கிய நாடுகள் அவற்றுக்கு உலகளாவிய ஆதரவைத் தர வேண்டும். உள்ளூர் ஏற்றுக்கொள்ளலுக்கு உலகளாவிய ஆதரவு என்ற யோசனையுடன், பேரிடரைத் தாங்கும் உள்கட்டமைப்புக்கான கூட்டணியின் முன்முயற்சியை இந்தியா எடுத்துள்ளது. இந்த முயற்சியில் அனைத்து நாடுகளும் இணைய வேண்டும் என்று கேட்டுக்கொள்கிறேன். நன்றி. ____________
தேசிய ஒருமைப்பாட்டுக்காக பாடுபடுவோருக்கு சர்தார் பட்டேல் பெயரில் விருது வழங்கப்படும் என பிரதமர் அறிவிப்பு

கெவாடியாவில் நேற்று நடைபெற்ற டிஜிபிக்கள் / ஐஜிக்கள் மாநாட்டில் பங்கேற்ற பிரதமர் திரு. நரேந்திர மோடி, தேசிய ஒருமைப்பாட்டுக்காக பாடுபடுவோருக்கு சர்தார் பட்டேல் பெயரில் விருது வழங்கப்படும் என அறிவித்துள்ளார். தேசிய ஒருமைப்பாட்டை மேலும் பலப்படுத்துவதற்கான முயற்சியில் சிறப்பாக ஈடுபடுவோருக்கு இந்த விருது வழங்கப்படவுள்ளது. “இந்தியாவை ஒருங்கிணைப்பதற்காக தமது வாழ்நாள் முழுவதையும் அர்ப்பணித்தவர் சர்தார் பட்டேல். எனவே, தேசிய ஒருமைப்பாட்டுக்காக சர்தார் பட்டேல் பெயரில் விருது வழங்குவது, அவருக்கு செலுத்தப்படும் சிறந்த மரியாதையாக அமைவதுடன், இந்தியாவின் ஒற்றுமை மற்றும் தேசிய ஒருமைப்பாட்டை மேலும் பலப்படுத்துவதற்காக ஏராளமானோர் பாடுபடுவதற்கு ஒரு உந்துசக்தியாக அமையும்” என்று பிரதமர் தெரிவித்துள்ளார்.
மனதின் குரல் நிகழ்ச்சிக்காக ஆலோசனைகளை பிரதமர் கோருகிறார்

பிரதமர் திரு நரேந்திர மோடி, இம்மாதம் ஒலிபரப்பாக உள்ள தமது மனதின் குரல் நிகழ்ச்சிக்காக பொது மக்களிடமிருந்து கருத்துக்களையும், ஆலோசனைகளையும் வரவேற்றுள்ளார். 88-வது மனதின் குரல் நிகழ்ச்சி வரும் 24-ந் தேதி ஒலிபரப்பாக உள்ளது. இது குறித்து, MyGov அழைப்பைப் பகிர்ந்து அவர் வெளியிட்டுள்ள டுவிட்டர் பதிவில் கூறியிருப்பதாவது : “மனதின் குரல் மூலம் நாம் அடிமட்ட அளவில் மாற்றம் ஏற்படுத்துபவர்களின் அசாதாரணமான சாதனைகளை கொண்டாடி வருகிறோம். இத்தகைய உந்து சக்தியாக திகழும் வாழ்க்கைப் பயணங்களை நீங்கள் அறிவீர்களா? அவற்றை 24-ந் தேதி ஒலிபரப்பாகும் இம்மாத நிகழ்ச்சிக்காக பகிருங்கள். MyGov தளத்திலோ, NaMo செயலியிலோ அல்லது 1800-11-7800 என்ற எண்ணுக்கு தொடர்பு கொண்டோ பகிர்ந்து கொள்ளுங்கள்.”
குரு ரவிதாஸ் பிறந்தநாள் – பிரதமர் அஞ்சலி

குரு ரவிதாஸ் பிறந்தநாளை முன்னிட்டு பிரதமர் திரு. நரேந்திர மோடி அஞ்சலி செலுத்தினார். குரு ரவிதாஸ் பிறந்தநாளை முன்னிட்டு, நான் குரு ரவிதாஸ் அவர்களுக்கு தலை வணங்குகிறேன். அவருடைய தூய எண்ணங்களும் சிந்தனைகளும் சமூகத்தில் பெரிய தாக்கத்தை ஏற்படுத்தி உள்ளது. இந்தியாவின் கலாச்சாரம் மற்றும் நல்லிணக்கம், சமத்துவம், மனிதாபிமானம் ஆகியவற்றை குரு ரவிதாஸ் அவர்கள் வலியுறுத்தினார் என்று பிரதமர் கூறினார்.
“ஒருங்கிணைந்த இந்தியா: சர்தார் பட்டேல்” கண்காட்சியை பிரதமர் துவக்கிவைத்தார்

புது தில்லியில் உள்ள பிரகதி மைதானத்தில் அமைக்கப்பட்டிருந்த “ஒருங்கிணைந்த இந்தியா: சர்தார் பட்டேல்” என்ற டிஜிட்டல் கண்காட்சியை பிரதமர் திரு. நரேந்திர மோடி இன்று துவக்கிவைத்தார். “ஒன்றுபட்ட இந்தியா – ஒப்பற்ற இந்தியா” என்ற முன்முயற்சியையும் பிரதமர் இன்று தொடங்கிவைத்தார். இந்த முன்முயற்சி மூலம் பல்வேறு மாநிலங்களில் உள்ள மக்கள் மற்ற மாநிலங்களில் உள்ள மக்கள் மற்றும் அவர்களின் வாழ்க்கை குறித்து விழிப்புணர்வு பெறுவர். இதன் மூலம் வேற்றுமையில் ஒற்றுமை எனும் உணர்வு மேலும் வலுவடையும். இந்த நிகழ்ச்சியின்போது, இந்த முன்முயற்சியின் கீழ் இரு மாநிலங்களுக்கு இடையே சுமார் ஆறு புரிந்துணர்வு ஒப்பந்தங்கள் கையெழுத்திடப்பட்டன. இந்த விழாவில் பேசிய பிரதமர், நம் நாட்டிற்கு எண்ணற்ற சேவைகள் செய்த சர்தார் பட்டேலுக்கு அஞ்சலி செலுத்தினார். இது போன்ற மாபெரும் தலைவர்களை என்றும் நம்மால் மறக்க முடியாது என்று பிரதமர் கூறினார். அரசர்களால் ஆளப்பட்ட மாநிலங்களை ஒன்றுபடுத்தி ஒரே நாடாக சேர்த்ததில் சர்தார் பட்டேலின் பங்கு குறித்து பிரதமர் மோடி விரிவாக பேசினார். மேலும், “ஒன்றுபட்ட இந்தியா – ஒப்பற்ற இந்தியா” முயற்சி எவ்வாறு பல்வேறு மாநிலங்களில் உள்ள மக்களிடையேயான பந்தத்தை வலுப்படுத்தும் என்று பிரதமர் எடுத்துரைத்தார்.
காந்தி நகரில் ஐஐடி வளாகத்தை பிரதமர் நாட்டுக்கு அர்ப்பணித்தார்

பிரதமர் திரு. நரேநதிர மோடி இந்திய தொழில்நுட்பக் கல்விக் கழகத்தின் (ஐஐடி) காந்திநகர் வளாகத்தை இன்று நாட்டுக்கு அர்ப்பணித்து வைத்தார். அத்துடன், பிரதமர் கிராம டிஜிட்டல் எழுத்தறிவுப் பிரசாரத்தில் (Pradhan Mantri Gramin Digital Saksharta Abhiyan) பயிற்சி பெற்றவர்களைப் பாராட்டி சிறப்பித்தார். அதையடுத்து, காந்திநகரில் பொதுமக்களிடையே அவர் உரையாற்றினார். கூட்டத்தில் ஐ.ஐ.டி. கல்வி நிறுவனத்தில் படித்துப் பட்டம் பெற்ற ஏராளமானோர் கலந்து கொண்டனர். நிகழ்ச்சியில் பேசிய பிரதமர், “நீங்கள் பயிற்சி பெற்றது ஐஐடி. நான் இளைமையில் டீ விற்பதில் பயிற்சி பெற்றவன்” என்று நகைச்சுவையாகக் குறிப்பிட்டார். அவர் மேலும் பேசுகையில், “சில ஆண்டுகளுக்கு முன் இதே நாளில் முதல் முறையாக முதலமைச்சராகப் பதவி ஏற்றுக் கொண்டேன். அதுவரையில் நான் சட்டமன்ற உறுப்பினராகக் கூட இருந்ததில்லை. அதன்பின் நான் எதைச் செய்தாலும் அதை முழுத் திறமையைக் காட்டி செயல்படுவது என்று முடிவு செய்தேன்” என்றார். திரு. நரேந்திர மோடி, மேலும் பேசுகையில், “இந்தியாவின் எல்லா மூலை முடுக்கிலும் எல்லா வயதானவர்களும், சமூகத்தின் எல்லாப் பிரிவினரும் பயனடையும் வகையில், டிஜிட்டல் எழுத்தறிவுத் திட்டத்தைப் பரப்புவதற்கான பணிகள் நடைபெற்று வருகின்றன” என்றார். இந்நாளில் இந்தக் காலத்தில் பேதமின்றி அனைவருக்கும் டிஜிட்டல் பலன் போய்ச்சேர வேண்டும். அதில் பாகுபாடு இருக்கவே கூடாது அவர் உறுதிபடக் கூறினார். மேலும்,” டிஜிட்டல் இந்தியா” வெளிப்படைத்தன்மையையும் முறையான சேவை, திறமையான ஆளுகை ஆகியவற்றுக்கு வழி வகுக்கும். நமது கல்வி முறை தேர்வைச் சார்ந்ததாக இருக்கக் கூடாது, புதுமையானவற்றைப் படைப்பதில் கவனம் செலுத்துவதாக இருக்க வேண்டும் என்றும் பிரதமர் வலியுறுத்தினார்.
இந்தியாவிற்கும் இஸ்ரேலுக்கும் இடையே இரட்டை வரி முறையை நீக்குவதற்காக ஏற்கனவே இருந்த ஒப்பந்தத்தின் நெறிமுறைகளில் திருத்தங்கள் மேற்கொள்ளப்படும். இதனால் மூலதனம் மற்றும் வருமானம் ஆகியவற்றில் வரிகள் ஏய்க்கப்படுவது தடுக்கப்படும்

இந்தியாவிற்கும் இஸ்ரேலுக்கும் இடையே இரட்டை வரி முறையை நீக்குவதற்காக ஏற்கனவே இருந்த ஒப்பந்தத்தின் நெறிமுறைகளில் திருத்தங்கள் மேற்கொள்ளவும் இதனால் மூலதனம் மற்றும் வருமானம் ஆகியவற்றில் வரிகள் ஏய்க்கப்படுவது தடுக்கவும் தேவையான விதி முறைகளை பிரதமர் திரு. நரேந்திர மோடி தலைமையிலான அமைச்சரவை அனுமதி அளித்துள்ளது. இந்த நெறிமுறைகளின் மூலம் சர்வதேச அளவில் ஒப்புக்கொள்ளப்பட்ட நடைமுறையில் உள்ள வரிகள் தொடர்புடைய தகவல்கள் பரிமாற்றம் செய்து கொள்ளப்படும். வங்கி கணக்கு பதித்த தகவல்கள் மற்றும் உள்நாட்டு வரிகள் குறித்த தகவல்கள் இதில் அடங்கும். இஸ்ரேலில் குடியிருக்கும் இந்தியர்கள் குறித்த தகவல்களை மற்ற சட்ட நிறுவனங்களுடன் இஸ்ரேல் அதிகாரிகளின் ஆலோசனையின் பேரில் பரிமாற்றம் செய்துகொள்ள முடியும். அதேபோல இந்தியாவில் குடியேறிய இஸ்ரேலியர்களின் தகவல்களும் பறிமாற்றம் செய்யப்படும். ஒப்பந்தத்தை மீறும் வகையில் உள்ள பிரிவுகள் குறித்தும் இந்த நெறிமுறைகளில் குறிப்பிடப்பட்டுள்ளன. இந்த ஒப்பந்த்த்தை தவறாக பயன்படுத்தும் பட்சத்திலும் அல்லது வரி ஏய்ப்பு இருக்கும் பட்சத்திலும் தேவையான நடவடிக்கைகளை உள்நாட்டு சட்டங்கள் மூலம் பயன்படுத்த இந்த பிரிவு வகை செய்கிறது. பின்னணி இரட்டை வரி விதிப்பு குறித்த 1996 ஆம் ஆண்டு இந்தியாவிற்கும் இஸ்ரேலுக்கும் இடையே ஒப்பந்தம் கையெழுத்தானது. இந்தியாவும் இஸ்ரேலும் 27வது பிரிவில் காணப்படும் தகவல் பறிமாற்றம் குறித்த நெறிமுறைகள் தற்போது சர்வதேச அளவில் ஒப்புக்கொள்ளப்பட்ட நடைமுறைகளில் உள்ளன.